**Kaziuko mugė „Jomarkas“, 2019-04-04**

Kovo 4 d. Kybartų mokykloje-darželyje „Ąžuoliukas“ šurmuliavo Kaziuko mugė. Mugę atidarė meninio ugdymo pedagogė Inga Leonavičienė ir visus atvykusius apdovanojo kvapniais riestainiais. Paskui prasidėjo „jomarkas“! Skambėjo nuotaikinga liaudiška muzika, akys raibo nuo margaspalvių rankdarbių, šnerves kuteno išradingai paruoštų konditerijos gaminių kvapas, o prie stalelių įsitaisę vaikučiai maloniai kvietė įsigyti jų prekių. Visiems buvo linksma ir smagu, nusipirkti mugės grožybių atskubėjo ir mokyklos-darželio darbuotojai, prekybininkų stalai buvo šluote nušluoti.

Kaziuko mugėje buvo puoselėjamos etnokultūros tradicijos, vaikai ugdėsi verslumo pradmenis. Tokie renginiai buria ir artina bendruomenę, lavina ugdytinių kūrybiškumą ir estetinį suvokimą.

Direktoriaus pavaduotoja ugdymui Violeta Murauskaitė